Source: https://www.advokatnawebe.sk/riesene-otazky/119-premlcanie-dlzneho-poistneho-na-zdravotne-poistenie-za-obdobie-rokov-1996-a-1997
Timestamp: 2018-12-13 08:12:24+00:00
Document Index: 1683816

Matched Legal Cases: ['§ 21', '§ 21', '§ 10', '§ 10', '§ 3', '§ 21']

ADVOKATnaWEBE.sk - právne poradenstvo online - Premlčanie dlžného poistného na zdravotné poistenie za obdobie rokov 1996 a 1997
Premlčanie dlžného poistného na zdravotné poistenie za obdobie rokov 1996 a 1997
Dobrý deň, na zaklade dorucenia vykazu nedoplatkov zdravotna poistovna ziada dlh za obdobie 1996 a 1997,aky zakon sa na toto obdobie vzahuje premlcana doba. Dakujem
Na základe Vašej otázky ohľadne dlžného poistného na zdravotné poistenie Vám zasielame nasledovné stanovisko:
Vo Vami uvádzanom časovom období rokov 1996 a 1997 bol v účinnosti zákon č. 273/1994 Zb. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní (ďalej len „zákon o zdravotnom poistení“).
V zmysle § 21 ods. 1 zákona o zdravotnom poistení „právo predpísať poistné sa premlčí za desať rokov odo dňa jeho splatnosti.“
Uvedené znamená, že v prípade, ak bolo poistné splatné v rokoch 1996 a 1997, právo zdravotnej poisťovne predpísať toto poistné rozhodnutím sa premlčalo v rokoch 2006 a 2007.
Avšak upozorňujeme na to, že podľa § 21 ods. 2 zákona o zdravotnom poistení právo predpísať poistné sa nepremlčovalo v prípade, ak:
a. Zamestnávateľ neprihlásil svojho zamestanca do poistenia
b. Zárobkovo činná osoba alebo osoba uvedená v § 10 ods. 2 nesplnili oznamovacu povinnosť, hoci tak podľa zákona o zdravotnom poistení boli povinné urobiť.
Osobami podľa § 10 ods. 2 zákona o zdravotnom poistení boli „osoby s trvalým pobytom na území Slovenskej republiky, ktoré
a) nie sú v pracovnom pomere alebo v obdobnom pracovnom vzťahu k zamestnávateľovi, ktorý má sídlo na území Slovenskej republiky
c) nie sú osobami, za ktoré platí poistné štát, Sociálna poisťovňa a orgán, ktorý priznáva, vypláca, zastavuje a odníma dávky nemocenského zabezpečenia podľa osobitného predpisu s výnimkou osôb vyňatých zo zdravotného poistenia podľa § 3 ods. 3 písm. b) a c) zákona o zdravotnom poistení.“
Ak ste teda v danom období spĺňali niektorú z vyššie uvedených charakteristík a z Vašej strany došlo k nesplneniu oznamovacej povinnosti, ktorú zákon ukladal, právo zdravotnej poisťovne predpísať Vám poistné a následne ho v trojročnej lehote od predpísania aj vymáhať (§ 21 ods. 3 zákona o zdravotnom poistení) sa nepremlčalo.
Odporúčame Vám preto obrátiť sa na advokáta v mieste Vášho bydliska a predložiť mu všetky relevantné podklady a informácie. Na základe zanalyzovania všetkých podrobných okolností bude následne možné posúdiť, či vo Vašom prípade došlo alebo nedošlo k premlčaniu práva zdravotnej poisťovne predpísať Vám poistné.
Dedenie po sestre starej matky